**Dodatno gradivo za medije**

**TEDEN BOJA PROTI RAKU: 4.–9. marec 2019**

***»Evropski kodeks=manj raka«***

*Maša Sedej, mlada ambasadorka Evropskega kodeksa:*

Sem Maša Sedej, dijakinja srednje turistične šole v Ljubljani. V projektu Priporočila proti raku naj ne obvisijo v zraku sodelujem že od jeseni 2017. Za sodelovanje in vlogo ambasadorke Kodeksa sem se odločila, ker se je moje zanimanje za skrb za zdravje med odraščanjem zelo povečalo, delo ambasadorke pa mi je dalo nek nov izziv in možnost, danadgradim svoje znanje o tem, kaj vse je za ohranjanje zdravja pomembno. S širjenjem priporočil Kodeksa sem začela v šoli, ko sem delila brošure, sčasoma pa sem začela izvajati tudi predstavitve priporočil za druge dijake in mlajše generacije. Že od samega začetka sem bila aktivna tudi na socialnih omrežjih, predvsem na omrežju Facebook, kjer sem redno delila objave naše uradne strani, da bi Kodeks prišel do čim več mojih virtualnih prijateljev. Prisotna sem bila tudi na tiskovni konferenci o cepljenju proti HPV-ju ob tednu boja proti raku materničnega vratu, kjer sem izvedela obilo novih informacij, ki jih kot laik drugače verjetno ne bi nikoli. Zanimivo se mi je zdelo, da se mlajše generacije dobro zavedajo, da rak ne izbira in da je njegova žrtev lahko vsak izmed nas. Pomembno se mi zdi, da tudi mladi ozaveščamo starejše, predvsem tiste “ja meni se pa to že ne more zgoditi“, da je preventiva pomembna in da imajo tukaj presejalni programi za raka, ki jih promovira naš Kodeks in način življenja velik pomen. Če ne bi bilo takšnih programov, kot je npr. Svit, ki so za povrh še brezplačni, bi tudi sama verjetno izgubila meni bližnjo osebo, tako pa se da na tak način rešiti mnogo življenj.

Sodelovanje v tem projektu me je predvsem seznanilo s problematiko raka v naši družbi, zavedati sem se začela, da lahko za preprečitev rakavih bolezni tudi sami naredimo ogromno, s tem, ko sem postala ambasadorka Kodeksa pa se je moje zanimanje za to stroko še povečalo in srčno upam, da bom še kdaj del kakšnega podobnega projekta.